Broj: 711-I-929-P-328-19/20-06-8

Zagreb, 19. lipnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave o mogućem sukobu interesa podnesene protiv dužnosnice Nataše Mikuš Žigman, državne tajnice u Ministarstvu gospodarstva, poduzetništva i obrta,** na 89. sjednici, održanoj 19. lipnja 2020.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Nataše Mikuš Žigman, državne tajnice u Ministarstvu gospodarstva, poduzetništva i obrta, povodom istovremenog obnašanja navedene dužnosti i dužnosti predsjednice Upravnog vijeća Hrvatskog zavoda za norme te nenavođenja navedenog podatka u izvješću o imovinskom stanju, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a.**

Obrazloženje

Dana 7. studenoga 2019.g. podnesena je neanonimna prijava protiv dužnosnice Nataše Mikuš Žigman koja je u knjizi ulazne pošte Povjerenstva zaprimljena pod brojem: 711-U-3757-P-328/19-01-1 te je povodom iste otvoren predmet P-328/19.

U prijavi se u bitnome navodi da dužnosnica Nataša Mikuš Žigman obnaša funkciju predsjednice Upravnog vijeća Hrvatskog zavoda za norme te da navedeni podatak, kao ni podatak o naknadi koju joj Hrvatski zavod za norme isplaćuje, nije navela u podnesenom izvješću o imovinskom stanju dužnosnika.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu ZSSI-a, a podstavkom 31. propisano je da su ravnatelji agencija Vlade Republike Hrvatske također dužnosnici u smislu istog Zakona. Člankom 3. stavkom 2. ZSSI-a propisano je da se odredbe toga Zakona primijenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Uvidom u Registar dužnosnika, koji ustrojava i vodi Povjerenstvo, utvrđeno je da je Nataša Mikuš Žigman od 20. veljače 2014.g. do 6. travnja 2016.g. obnašala dužnost ravnatelja Središnje agencije za financiranje i ugovaranje programa i projekata Europske unije, zatim je od 7. travnja 2016.g. do 24. studenoga 2016.g. obnašala dužnost zamjenika ravnatelja navedene Agencije, a od 17. studenoga 2016.g. obnaša dužnost državnog tajnika u Ministarstvu gospodarstva, poduzetništva i obrta te je stoga povodm obnašanja navedenih dužnosti obvezna postupati sukladno odredbama ZSSI-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova niti nadzornih odbora izvanproračunskih fondova.

Člankom 14. stavkom 2. ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova. Stavkom 3. istog članka propisano je da Hrvatski sabor, na prijedlog Vlade Republike Hrvatske, utvrđuje popis pravnih osoba od posebnog državnog interesa.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini, a ako je tijekom obnašanja javne dužnosti došlo do bitne promjene glede imovinskog stanja, dužni su o tome podnijeti izvješće Povjerenstvu istekom godine u kojoj je promjena nastala.

Člancima 21. do 23. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika koja može biti prethodna (administrativna) provjera i redovita provjera. Prethodna (administrativna) provjera, između ostalog, uključuje provjeru pravilnog i potpunog popunjavanja obrasca izvješća o imovinskom stanju od strane dužnosnika.

Sa svrhom utvrđivanja relevantnih činjenica u predmetnom postupku Povjerenstvo je izvršilo uvid u podatke sudskog registra Trgovačkog suda u Zagreba te utvrdilo da je pod matičnim brojem subjekta: 080519877, OIB: 76844168802 upisana ustanova Hrvatski zavod za norme. Kao jedini član/osnivač upisana je Republika Hrvatska.

Uvidom u podatke objavljene na službenoj mrežnoj stranici Hrvatskog zavoda za norme utvrđeno je da je Vlada Republike Hrvatske donijela Uredbu o osnivanju navedene ustanove kao javne ustanove za ostvarivanje ciljeva normizacije i obavljanje poslova i zadataka nacionalne normizacije.

Uvidom u Odluku Hrvatskog sabora o popisu pravnih osoba od posebnog državnog interesa („Narodne novine“ broj 144/10., 16/14., 55/15., 105/15., 71/18.) utvrđeno je da je Hrvatski zavod za norme proglašen ustanovom od posebnog državnog interesa.

Povjerenstvo je nadalje izvršilo uvid u Rješenje Vlade Republike Hrvatske o imenovanju predsjednice i dijela članova Upravnog vijeća Hrvatskog zavoda za norme KLASA: 080-02/17-01/03, URBROJ: 5030115/1-17-02 od 5. siječnja 2017.g. te utvrdilo da je navedenim rješenjem Nataša Mikuš Žigman imenovana predsjednicom Upravnog vijeća Hrvatskog zavoda za norme kao predstavnica ministarstva nadležnog za poslove gospodarstva.

Na zahtjev Povjerenstva Hrvatski zavod za norme dostavio je očitovanje broj: HZN-2-30/2019-IBO-2 od 22. studenoga 2019.g. u kojem se navodi da dužnosnica Nataša Mikuš Žigman u razdoblju od imenovanja za predsjednicu Upravnog vijeća Hrvatskog zavoda za norme do dana slanja predmetnog očitovanja nije primala naknadu za obavljanje navedene funkcije.

Uvidom u izvješća o imovinskom stanju dužnosnice Nataše Mikuš Žigman podnesena dana 13. veljače 2017.g. povodom prestanka obnašanja dužnosti zamjenice ravnatelja Središnje agencije za financiranje i ugovaranje programa i projekata Europske unije te povodom stupanja na dužnost državne tajnice u Ministarstvu gospodarstva, poduzetništva i obrta utvrđeno je da dužnosnica u dijelu podataka o drugim javnim dužnostima za koje ne postoji obveza podnošenja izvješća o imovinskom stanju, kao ni u dijelu podataka o ostalim članstvima i funkcijama dužnosnika u drugim pravnim osobama, udruženjima i organizacijama nije navela podatak o obavljanju funkcije predsjednice Upravnog vijeća Hrvatskog zavoda za norme.

Povjerenstvo obrazlaže da se na temelju članka 8. stavka 9. ZSSI-a izvješće o imovinskom stanju dužnosnika podnosi na obrascu čiji oblik i sadržaj propisuje Povjerenstvo. Člankom 27. Pravilnika o načinu rada i odlučivanja Povjerenstva („Narodne novine“ broj 105/14.) propisano je da Povjerenstvo propisuje obrazac izvješća o imovinskom stanju dužnosnika za početak mandata, promjene tijekom mandata i za završetak mandata te daje upute za popunjavanje obrasca. Na temelju navedenih odredaba Zakona i Pravilnika Povjerenstvo je dana 31. prosinca 2014.g. donijelo Odluku Broj: 711-I-33-R-4/15-01-1 („Narodne novine“ broj 4/15.) kojom je utvrđen sadržaj obrasca izvješća o imovinskom stanju dužnosnika. Propisani obrazac izvješća, pored ostaloga, sadrži rubriku „druge javne dužnosti za koje ne postoji obveza podnošenja izvješća o imovinskom stanju“. Sukladno točki VI. Uputa za popunjavanje obrasca izvješća o imovinskom stanju dužnosnika, objavljenih na mrežnoj stranici Povjerenstva, dužnosnici su, ako obnašaju i neke druge javne dužnosti u tijelima državne uprave, drugim državnim tijelima, tijelima jedinica lokalne i područne (regionalne) samouprave i tijelima s javnim ovlastima za koje ne postoji obveza podnošenja izvješća o imovinskom stanju, obvezni u izvješću navesti podatke o toj drugoj javnoj dužnosti

Naime, iako podaci o „drugim javnim dužnostima za koje ne postoji obveza podnošenja izvješća o imovinskom stanju“ ne predstavljaju podatke o imovini izričito predviđene člankom 8. ZSSI-a, isti su uvršeni u sadržaj obrasca izvješća o imovinskom stanju radi podizanja razine transparentnosti u radu dužnosnika te jačanja povjerenja građana u tijela javne vlasti, kao i zaštite integriteta dužnosnika. Svrha navođenja predmetnih podataka u izvješću o imovinskom stanju jest i mogućnost kontrole jesu li dužnosnici obavljanjem drugih dužnosti i funkcija te eventulanim sudjelovanjem u donošenju odluka koje se odnose na pravne osobe u kojima obavljaju te dužnosti, počinili moguću povredu neke od odredbi ZSSI-a.

Povjerenstvo nadalje ističe da dužnost predsjednika Upravnog vijeća Hrvatskog zavoda za norme nije jedna od dužnosti u smislu članka 3. stavka 1. i 2. ZSSI-a povodom koje postoji obveza podnošenja izvješća o imovinkom stanju. Međutim, s obzirom da se radi o dužnosti na koju su osobe imenovane od strane Vlade Republike Hrvatske te da se radi o javnoj ustanovi koja ima javne ovlasti propisane Zakonom o normizaciji i Uredbom o osnivanju Hrvatskog zavoda za norme, Povjerenstvo utvrđuje da je u konkretnom slučaju riječ o drugoj javnoj dužnosti te je podatke o istoj potrebno navesti u izvješću o imovinskom stanju.

Povjerenstvo je stoga Zaključkom broj: 711-I-740-P-328-19/20-05-8 od 14. svibnja 2020.g. pozvalo dužnosnicu Natašu Mikuš Žigman da u roku od 15 dana od dana primitka Zaključka ispuni obvezu podnošenja pravilno i potpuno ispunjenog važećeg obrasca izvješća o imovinskom stanju dužnosnika, i to u dijelu podataka „druge javne dužnosti za koje ne postoji obveza podnošenja izvješća o imovinskom stanju“. Istim zaključkom dužnosnica je upozorena da ukoliko ne postupi po predmetnom Zaključku, Povjerenstvo protiv nje može pokrenuti postupak zbog povrede članka 5. stavka 4. ZSSI-a.

Dužnosnica Nataša Mikuš Žigman je povodom zaprimljenog Zaključka, dana 15. lipnja 2020.g. podnijela izvješće o imovinskom stanju u kojem je, u dijelu podataka „druge javne dužnosti za koje ne postoji obveza podnošenja izvješća o imovinskom stanju“, navela da obavlja dužnost predsjednice Upravnog vijeća Hrvatskog zavoda za norme.

Slijedom svega navedenog, iz prikupljenih podataka i dokumentacije utvrđeno je da dužnosnica Nataša Mikuš Žigman istovremeno uz obnašanje dužnosti državne tajnice u Ministarstvu gospodarstva, poduzetništva i obrta obavlja funkciju predsjednice Upravnog vijeća Hrvatskog zavoda za norme te da za obavljanje navedene dužnosti ne prima naknadu.

S obzirom da je navedena ustanova odlukom Hrvatskoga sabora proglašena pravnom osobom od posebnog državnog interesa, dužnosnica Nataša Mikuš Žigman na temelju članka 14. stavka 2. ZSSI-a može obavljati dužnost predsjednice upravnog vijeća iste bez primanja naknade, jer isto predstavlja dopuštenu iznimku od općeg ograničenja iz članka 14. stavka 1. ZSSI-a.

Također, dužnosnica je postupila sukladno Zaključku Povjerenstva kojim je pozvana da ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika te je podnijela izvješće u kojem je navela potrebene podatke o obavljanju dužnosti predsjednice Upravnog vijeća Hrvatskog zavoda za norme te stoga u predmetnom slučaju nema osnove za pokretanje postupka zbog moguće povrede članka 5. ZSSI-a

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Nataša Mikuš Žigman, osobna dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana